b'\n_START_ARTICLE_\nLutakko\n_START_SECTION_\nYleist\xc3\xa4\n_START_PARAGRAPH_\nLutakon alueen nykyinen rakennuskanta koostuu p\xc3\xa4\xc3\xa4asiallisesti vuoden 1995 j\xc3\xa4lkeen rakennetuista asuinkerrostaloista. Asuinalueiden suunnittelusta on vastannut 1980-luvun lopulta alkaen Jyv\xc3\xa4s-Helmi Oy, jonka taustalla olevat Skanska Oyj ja YIT Oyj ovat vastanneet my\xc3\xb6s alueen rakentamisesta. Lutakon asuinalueiden suunnittelu ja rakentaminen on jaettu viiteen vaiheeseen. Nelj\xc3\xa4nnen vaiheen viimeinen talo valmistui kev\xc3\xa4\xc3\xa4ll\xc3\xa4 2013 ja viidennen vaiheen ensimm\xc3\xa4inen kes\xc3\xa4ll\xc3\xa4 2012. Alueen suunnittelussa ja toteutuksessa on pyritty noudattamaan sosiaalisesti kest\xc3\xa4v\xc3\xa4\xc3\xa4 kaupunkisuunnittelua. Lutakko sijoittui kolmanneksi MTV3:n Joka kodin asuntomarkkinat -ohjelman vuonna 2009 j\xc3\xa4rjest\xc3\xa4m\xc3\xa4ss\xc3\xa4 Suomen paras asuinalue -\xc3\xa4\xc3\xa4nestyksess\xc3\xa4._NEWLINE_Lutakon alueella sijaitsee Jyv\xc3\xa4skyl\xc3\xa4n Satama sek\xc3\xa4 muun muassa kaksi Jyv\xc3\xa4skyl\xc3\xa4n korkeimpiin lukeutuvaa rakennusta: 15-kerroksinen asuinrakennus Horisontti sek\xc3\xa4 kiilamaisesta muodostaan tunnettu Innova-rakennus, jossa toimii useita IT-alan yrityksi\xc3\xa4. Lutakon rannan tuntumassa on my\xc3\xb6s useita 12-kerroksisia asuintaloja. Alueen suunnitteluvaiheessa esitellyt kuvat korkeista rakennuksista toivat alueelle lis\xc3\xa4nimen \xe2\x80\x9d(Jyv\xc3\xa4skyl\xc3\xa4n) Manhattan\xe2\x80\x9d._NEWLINE_Korkeiden rakennusten lis\xc3\xa4ksi Lutakossa sijaitsee my\xc3\xb6s muita paikallisesti ja valtakunnallisestikin tunnettuja kiinteist\xc3\xb6j\xc3\xa4, kuten messu- ja kongressikeskus Jyv\xc3\xa4skyl\xc3\xa4n Paviljonki sek\xc3\xa4 Jyv\xc3\xa4skyl\xc3\xa4n ammattikorkeakoulun informaatioteknologian instituutti Dynamo ja vanhassa tehdasrakennuksessa toimiva Tiimiakatemia. Dynamon tiloissa on opetustilojen lis\xc3\xa4ksi avoin kampuskirjasto ja lehtienlukusali sek\xc3\xa4 Suomen Tietojenk\xc3\xa4sittelymuseon n\xc3\xa4yttely._NEWLINE_Alue on laajalti tunnettu my\xc3\xb6s Tanssisali Lutakosta, jossa toimii Jelmu ry:n yll\xc3\xa4pit\xc3\xa4m\xc3\xa4n rock-klubin lis\xc3\xa4ksi b\xc3\xa4ndien harjoittelutiloja \xe2\x80\x93 rakennukseen viitataan usein pelk\xc3\xa4ll\xc3\xa4 \xe2\x80\x9dLutakko\xe2\x80\x9d-nimell\xc3\xa4._NEWLINE_Lutakossa sijaitse my\xc3\xb6s kulttuurihistoriallisesti merkitt\xc3\xa4vi\xc3\xa4 Schaumanin vaneritehtaiden toimintaan liittyneit\xc3\xa4 rakennuksia, kuten toimitusjohtajan edustuskodiksi rakennettu Schaumanin linna, vanhoja punatiilisi\xc3\xa4 tuotanto- ja toimistorakennuksia sek\xc3\xa4 korkea punatiilinen savupiippu, joka toimii my\xc3\xb6s yhten\xc3\xa4 alueen maamerkkin\xc3\xa4._NEWLINE_Lutakon arkkitehtonisiin maamerkkeihin kuuluu my\xc3\xb6s vuonna 1989 valmistunut Kuokkalan silta, joka yhdist\xc3\xa4\xc3\xa4 Lutakon Jyv\xc3\xa4sj\xc3\xa4rven toisella puolella sijaitsevaan Kuokkalan kaupunginosaan. _NEWLINE_Lutakon rantaviivaa pitkin kulkee Rantaraitti, joka on kokonaisuudessaan noin 14 kilometri\xc3\xa4 pitk\xc3\xa4, Jyv\xc3\xa4sj\xc3\xa4rven kiert\xc3\xa4v\xc3\xa4 kevyenliikenteen v\xc3\xa4yl\xc3\xa4. Rantaraitin varrella on uimaranta sek\xc3\xa4 aaltoilevasta nurmikostaan tunnettu Lutakonpuisto._NEWLINE_Lutakonpuiston ja satama-alueen lis\xc3\xa4ksi alueella oleviin aukioihin lukeutuu Paviljongin vieress\xc3\xa4 olevat Messutori ja Neli\xc3\xb6tori. Alueen kaavassa on varaus nykyisen Messukadun muuttamisesta torimaiseksi tapahtuma-aukioksi, johon on julkisuudessa viitattu Lutakon aukiona._NEWLINE_Tanssisali Lutakossa ja Jyv\xc3\xa4skyl\xc3\xa4n Paviljongissa j\xc3\xa4rjestett\xc3\xa4vien lukuisten konserttien, messujen ja kongressien lis\xc3\xa4ksi Lutakon alueella j\xc3\xa4rjestet\xc3\xa4\xc3\xa4n vuosittain mm. Ween maan viljaa -markkinat ja Sataman Y\xc3\xb6 -tapahtuma. Jelmu ry j\xc3\xa4rjest\xc3\xa4\xc3\xa4 vuosittain Lutakko liekeiss\xc3\xa4 -festivaalit. Lis\xc3\xa4ksi alueella on jo useana vuonna ollut Neste Oil Rallin varikko- ja messualue. My\xc3\xb6s monet tivolit ovat my\xc3\xb6s pystytt\xc3\xa4neet kalustonsa Lutakon alueelle. Tulevaisuudessa Lutakon merkitys Jyv\xc3\xa4skyl\xc3\xa4n yleis\xc3\xb6tapahtumien j\xc3\xa4rjest\xc3\xa4mispaikkana korostuu kun 2008 aloitettu satama-alueen laajentamisen ja 2010-luvulla Paviljongin ja satama-alueen v\xc3\xa4liin rakennettava Lutakon aukio valmistuvat._NEWLINE_Kun Jyv\xc3\xa4skyl\xc3\xa4 perustettiin vuonna 1837, niemi oli kooltaan huomattavasti pienempi; melkein koko nykyinen Lutakko on syntynyt Jyv\xc3\xa4sj\xc3\xa4rven j\xc3\xa4rvenlaskujen my\xc3\xb6t\xc3\xa4 ja Jyv\xc3\xa4sj\xc3\xa4rve\xc3\xa4 t\xc3\xa4ytett\xc3\xa4ess\xc3\xa4. Yhdell\xc3\xa4 j\xc3\xa4rvenlaskukerralla Jyv\xc3\xa4sj\xc3\xa4rvi menetti ainoan nimetyn saarensa, Vasikkasaaren, kun rantaviiva kuroutui siihen kiinni. Jyv\xc3\xa4sj\xc3\xa4rvelle j\xc3\xa4i vain yksi nimet\xc3\xb6n saari. Se sijaitsee \xc3\x84ij\xc3\xa4l\xc3\xa4nsalmen l\xc3\xa4hell\xc3\xa4. Yksi arvio on, ett\xc3\xa4 vain viidesosa Lutakon kiinte\xc3\xa4st\xc3\xa4 maasta on alkuper\xc3\xa4ist\xc3\xa4. Sana \xe2\x80\x9dlutakko\xe2\x80\x9d tarkoittaakin liejuista rantakosteikkoa T\xc3\xa4m\xc3\xa4n takia kaupunginosan nimen\xc3\xa4 Lutakkoa on pidetty mauttomanakin. Lutakon uudeksi nimeksi on harkittu ainakin nime\xc3\xa4 Touruniemi, joka viittaisi siihen, ett\xc3\xa4 Tourujoki laskee Jyv\xc3\xa4sj\xc3\xa4rveen aivan niemen it\xc3\xa4tyvell\xc3\xa4.\n_START_SECTION_\nSchaumanin vaneritehdas\n_START_PARAGRAPH_\nLutakossa 1912\xe2\x80\x931995 toiminut Schaumanin vaneritehdas oli pitk\xc3\xa4\xc3\xa4n Jyv\xc3\xa4skyl\xc3\xa4n suurimpia ty\xc3\xb6llist\xc3\xa4ji\xc3\xa4. Tehtaan toiminta alkoi Wilh. Schaumanin faneritehdas Oy -nimell\xc3\xa4 ._NEWLINE_P\xc3\xa4\xc3\xa4t\xc3\xb6s teollisuustoiminnan lopettamisesta alueella syntyi kun Suomen vanhin vaneritehdas alkoi j\xc3\xa4\xc3\xa4m\xc3\xa4\xc3\xa4n kasvavan kaupungin keskelle. Schauman Wood Oy myi alueen Jyv\xc3\xa4s-Helmi Oy:lle vuonna 1988 ja osti Enso-Gutzeitin S\xc3\xa4yn\xc3\xa4tsalon vaneritehtaan vuonna 1990. Vuonna 1993 toteutuneen Jyv\xc3\xa4skyl\xc3\xa4n ja S\xc3\xa4yn\xc3\xa4tsalon kuntaliitoksen j\xc3\xa4lkeen Lutakon tehtaita ryhdyttiin purkamaan ja toimintoja siirrettiin S\xc3\xa4yn\xc3\xa4tsalon laajentuville tehtaille. Teollisuustoiminta loppui Lutakon alueella lopullisesti 1995, jonka j\xc3\xa4lkeen alkoi muuttumaan asuinalueeksi maaper\xc3\xa4tutkimusten ja -puhdistusten j\xc3\xa4lkeen._NEWLINE_Er\xc3\xa4s vaneritehtaan huippukausista alkoi vuonna 1951, kun Uno Savola nimitettiin Oy Wilhelm Schauman Ab:n toimitusjohtajaksi. Savola toteutti tuotannossa runsaasti uudistuksia, joiden ansiosta yhti\xc3\xb6n vanerituotanto l\xc3\xa4hes kaksinkertaistui ja sahatavaratuotanto yli kolminkertaistui kymmeness\xc3\xa4 vuodessa. Yhti\xc3\xb6 olikin 1960-luvun alussa Euroopan suurin puulevyjen tuottaja._NEWLINE_Lutakossa on edelleen vaneritehtaisiin kuuluneita rakennuksia tai niiden osia muistona menneist\xc3\xa4 ajoista ja monet alueen katujen nimist\xc3\xa4 on viitteit\xc3\xa4 puunjalostukseen viittaavaan sanastoon. Lutakossa sijaitsevalle Neli\xc3\xb6torille on my\xc3\xb6s pystytetty Kalervo Kallion veist\xc3\xa4m\xc3\xa4 patsas Wilhelm Schaumanin muistoksi ja alueen p\xc3\xa4\xc3\xa4katu on nimetty Schaumanin puistotieksi.'